ΣΧΕΔΙΟ ΜΑΘΗΜΑΤΟΣ ΓΙΑ ΔΙΔΑΣΚΑΛΙΑ ΚΟΙΝΩΝΙΚΩΝ ΔΕΞΙΟΤΗΤΩΝ

**Κοινωνική αξία: Σεβασμός**

**Κοινωνική δεξιότητα: Ευγενική συμπεριφορά στο σχολικό περιβάλλον**

**Όραμα: Οραματιζόμαστε ένα σχολείο χαρούμενο και συνεργατικό, στο οποίο όλα τα παιδιά υιοθετούν τις αξίες του αυτοσεβασμού, της συνεργασίας, του σεβασμού και της αγάπης**

**Σκοπός του προγράμματος:** Πρόκειται για ένα ευρωπαϊκό έργο, στο οποίο συμμετέχουν σχολεία από την Κύπρο, τη Φιλανδία, τη Ρουμανία και την Ελλάδα. Σκοπός αυτού του προγράμματος είναι να ενισχύσει τη θετική συμπεριφορά των παιδιών μέσω της επιβράβευσης εντός του σχολικού περιβάλλοντος. Πιο συγκεκριμένα, αντί να τιμωρείται ο/η μαθητής/-τρια που αποκλίνει από τις αποδεκτές κοινωνικές συμπεριφορές, επιβραβεύεται αυτός/-ή που διατηρεί θετική στάση απέναντι στις επιθυμητές κοινωνικές αξίες.

**Στόχοι:**

* **Γνωστικοί:**

Οι μαθητές:

* Να ονομάζουν τα βασικά βήματα της κοινωνικής δεξιότητας «ακούω τον ομιλητή».
* Να εκτελούν τα βασικά βήματα της κοινωνικής δεξιότητας «ακούω τον ομιλητή» στο σχολικό περιβάλλον.
* Να ενσωματώνουν στη φρασεολογία τους κατάλληλες λέξεις και φράσεις οι οποίες δηλώνουν ευγενική συμπεριφορά.
* **Συναισθηματικοί:**

Οι μαθητές:

* Να αναγνωρίζουν τις καλές πρακτικές και να αντιλαμβάνονται ότι αυτές ενδυναμώνουν τις κοινωνικές τους σχέσεις.
* **Κοινωνικοί:**

Οι μαθητές:

* Να καλλιεργήσουν αξίες όπως ο σεβασμός και η ευγένεια, μέσα από τη συνεργασία, τη συζήτηση και την ανταλλαγή απόψεων και ιδεών.

|  |
| --- |
| **Πορεία Διδασκαλίας:1η Διδακτική Ώρα** |
| **Αφόρμηση (15 λεπτά)** | Εισαγωγή στην έννοια Αρχικά, ο/η εκπαιδευτικός προβάλλει μέσω του Η/Υ διάφορα βίντεο με παραδείγματα – αντιπαραδείγματα σχετικά με την ευγενική συμπεριφορά και τον σεβασμό. Οι μαθητές/-τριες αφού παρακολουθήσουν τα βίντεο, αποφασίζουν αν πρόκειται για κατάλληλη ή ακατάλληλη συμπεριφορά. Στη συνέχεια, διεξάγεται συζήτηση για την κοινωνική χρησιμότητα και την αναγκαιότητα διδασκαλίας της ευγενικής συμπεριφοράς και παράλληλα γίνεται περιγραφή του πλαισίου συζήτησης (στόχοι – αναμενόμενα αποτελέσματα). Επιδιώκεται η ενεργός συμμετοχή όλων των παιδιών για την επίτευξη της δημιουργικής μάθησης.  |
|  **Μοντελοποίηση κανόνα (25 λεπτά)** | Ο/Η εκπαιδευτικός ονομάζει τα βασικά βήματα της κοινωνικής δεξιότητας «ακούω τον ομιλητή» στην τάξη και παράλληλα τα προβάλλει μέσω μιας παρουσίασης Power Point:* 1. Βλέπω τον ομιλητή
	2. Έχω το στόμα μου κλειστό
	3. Έχω τα πόδια και τα χέρια κοντά στο σώμα μου
	4. Σκέφτομαι αυτά που λέει ο ομιλητής
	5. Περιμένω να τελειώσει για να μιλήσω

Στη συνέχεια, οι μαθητές/-τριες δημιουργούν μία λίστα ευγενικών λέξεων και φράσεων (εννοιολογικός χάρτης). Η γνώση κατακτάται μέσα από τον διάλογο. Ο/Η εκπαιδευτικός αποτελεί τον ρυθμιστή του πλαισίου αλληλεπίδρασης των μαθητών/-τριών και παρεμβαίνει όποτε κρίνει απαραίτητο για τη διασφάλιση του ευνοϊκού κλίματος στην τάξη.  |
| **Παιχνίδι ρόλων** **(20 λεπτά)** | Οι μαθητές/-τριες χωρίζονται σε δύο ισάριθμες ομάδες. Ο εκπαιδευτικός μοιράζει σε κάθε ομάδα από δύο σενάρια, με παραδείγματα επιθυμητών συμπεριφορών στο σχολικό περιβάλλον. Κάθε ομάδα υποδύεται τους αντίστοιχους ρόλους και τα υπόλοιπα παιδιά εκφράζουν συναισθήματα και προσπαθούν να ανακαλύψουν ευγενικές συμπεριφορές. Ο/Η εκπαιδευτικός συνεχώς ενθαρρύνει τα παιδιά να συμμετέχουν στη διαδικασία. |
| **Αναστοχασμός****(10 λεπτά)** | Οι μαθητές/τριες καλούνται να αναστοχαστούν και να συζητήσουν τι έμαθαν από τις δραστηριότητες, τι δυσκολίες συνάντησαν και με ποιο τρόπο τις αντιμετώπισαν. Επίσης, καλούνται να μεταφέρουν τη νέα γνώση στην καθημερινότητά τους. |

**Άμεση λεκτική ανατροφοδότηση:** Αποσκοπεί στην καλλιέργεια θετικού σχολικού κλίματος. Ο/Η εκπαιδευτικός παρέχει θετική επιβράβευση όταν:

* Τα παιδιά χρησιμοποιούν ευγενικές λέξεις και φράσεις.
* Γίνεται τήρηση των κανόνων του φωνόμετρου.
* Πραγματοποιούνται καλές πρακτικές προώθησης της ευγενικής συμπεριφοράς.

Σε περίπτωση που τα παιδιά δεν λαμβάνουν υπόψιν τους κανόνες ευγενικής συμπεριφοράς, ο/η εκπαιδευτικός παρέχει άμεση διορθωτική ανατροφοδότηση. Ιδιαίτερα σημαντικός είναι ο συγκεκριμένος και όχι ο γενικός λεκτικός έπαινος (π.χ. «Εξαιρετικά! Χαίρομαι που περίμενες να ολοκληρώσω και δεν με διέκοψες για να ρωτήσεις!» και όχι «Μπράβο!»)

**Επιβράβευση:**

* **Ατομική επιβράβευση:** Έλεγχος της εβδομαδιαίας συμπεριφοράς με σφραγίδες ανά διδακτική ώρα και επιβράβευση στο τέλος της εβδομάδας με δυνατότητα επιλογής βραβείου από τον κατάλογο ατομικών βραβείων.
* **Ομαδική επιβράβευση:** Επιλογή βραβείου από τον κατάλογο ομαδικών βραβείων όταν μία τάξη φτάσει τον αριθμό στόχο σε σφραγίδες.
* **Ομαδική επιβράβευση:** Επιβράβευση στο τέλος του μήνα της τάξης που συγκέντρωσε τις περισσότερες σφραγίδες με περίπατο, εκπαιδευτική επίσκεψη ή εκδρομή αναψυχής.